观沧海（曹操\*东汉）

东临碣石，以观沧海。水何澹澹，山岛竦峙。

树木丛生，百草丰茂。秋风瑟瑟，洪波涌起。

日月之行，若出其中；星汉灿烂，若出其里。幸甚至哉，歌以咏志

次北固山下（王湾\*唐）

客路青山外，行舟绿水前。潮平两岸阔，风正一帆悬。

海日生残夜，江春入旧年。乡书何处达？归雁洛阳边。

钱塘湖春行（白居易\*唐）

孤山寺北贾亭西，水面初平云脚低。几处早莺争暖树，谁家新燕啄春泥。

乱花渐欲迷人眼，浅草才能没马蹄。最爱湖东行不足，绿杨阴里白沙堤。

西江月（辛弃疾\*南宋）

明月别枝惊鹊，清风半夜鸣蝉。稻花香里说丰年，听取蛙声一片。

七八个星天外，两三点雨山前。旧时茅店社林边，路转溪头忽见。

天净沙\*秋思（马致远\*元）

枯藤老树昏鸦，小桥流水人家，古道西风瘦马。

夕阳西下，断肠人在天涯。

龟虽寿（曹操\*东汉）

神龟虽寿，犹有竟时。腾蛇乘雾，终为土灰。

老骥伏枥，志在千里。烈士暮年，壮心不已。

盈缩之期，不但在天；养怡之福，可得永年。

幸甚至哉，歌以咏志

过故人庄（孟浩然\*唐）

故人具鸡黍，邀我至田家。绿树村边合，青山郭外斜。

开轩面场圃，把酒话桑麻。待到重阳日，还来就菊花。

题破山寺后禅院（常建\*唐）

清晨入古寺，初日照高林。曲径通幽处，禅房花木深。

山光悦鸟性，潭影空人心。万籁此都寂，但余钟磬音。

闻王昌龄左迁龙标遥有此寄（李白\*唐）

杨花落尽子规啼，闻道龙标过五溪。我寄愁心与明月，随风直到夜郎西。

夜雨寄北（李商隐\*唐）

君问归期未有期，巴山夜雨涨秋池。何当共剪西窗烛，却话巴山夜雨时。

泊秦淮（杜牧\*唐）

烟笼寒水月笼沙，夜泊秦淮近酒家。商女不知亡国恨，隔江犹唱后庭花。

浣溪沙（晏殊\*宋）

一曲新词酒一杯。去年天气旧亭台 。夕阳西下几时回？

无可奈何花落去，似曾相识燕归来。小园香径独徘徊。

过松源晨炊漆公店（杨万里\*南宋）

莫言下岭便无难，赚得行人空喜欢；正入万山圈子里，一山放过一山拦。

如梦令（李清照\*南宋）

常记溪亭日暮，沉醉不知归路。兴尽晚回舟，误入藕花深处。争渡，争渡，惊起一滩鸥鹭。

观书有感（朱熹\*南宋）

半亩方塘一鉴开，天光云影共徘徊。问渠那得清如许？为有源头活水来。

木兰诗（北朝民歌）

唧唧复唧唧，木兰当户织。不闻机杼声，惟闻女叹息。问女何所思，问女何所忆。女亦无所思，女亦无所忆。昨夜见军帖，可汗大点兵。军书十二卷，卷卷有爷名。阿爷无大儿，木兰无长兄，愿为市鞍马，从此替爷征。东市买骏马，西市买鞍鞯，南市买辔头，北市买长鞭。旦辞爷娘去，暮宿黄河边，不闻爷娘唤女声，但闻黄河流水鸣溅溅。旦辞黄河去，暮至黑山头，不闻爷娘唤女声，但闻燕山胡骑鸣啾啾。万里赴戎机，关山度若飞。朔气传金柝，寒光照铁衣。将军百战死，壮士十年归。归来见天子，天子坐明堂。策勋十二转，赏赐百千强。可汗问所欲，木兰不用尚书郎；愿驰千里足，送儿还故乡。爷娘闻女来，出郭相扶将；阿姊闻妹来，当户理红妆；小弟闻姊来，磨刀霍霍向猪羊。开我东阁门，坐我西阁床，脱我战时袍，着我旧时裳，当窗理云鬓，对镜贴花黄。出门看火伴，火伴皆惊忙：同行十二年，不知木兰是女郎。雄兔脚扑朔，雌兔眼迷离，双兔傍地走，安能辨我是雄雌？

山中杂诗（吴均\*南朝）

山际见来烟，竹中窥落日。鸟向檐上飞，云从窗里出。

竹里馆（王维\*唐）

独坐幽篁里，弹琴复长啸。深林人不知，明月来相照。

峨眉山月歌（李白\*唐）

峨眉山月半轮秋，影入平羌江水流。夜发清溪向三峡，思君不见下渝州。

春夜洛城闻笛（李白\*唐）

谁家玉笛暗飞声，散入春风满洛城。此夜曲中闻折柳，何人不起故园情。

逢入京使（岑参\*唐）

故园东望路漫漫，双袖龙钟泪不干。马上相逢无纸笔，凭君传语报平安。

滁州西涧（韦应物\*唐）

独怜幽草涧边生，上有黄鹂深树鸣。春潮带雨晚来急，野渡无人舟自横。

江南逢李龟年（杜甫\*唐）

岐王宅里寻常见，崔九堂前几度闻。正是江南好风景，落花时节又逢君。

送灵澈上人（刘长卿\*唐）

苍苍竹林寺，杳杳钟声晚。荷笠带斜阳，青山独归远。

约客（赵师秀\*南宋）

黄梅时节家家雨，青草池塘处处蛙。有约不来过夜半，闲敲棋子落灯花。

论诗（赵翼\*清）

李杜诗篇万口传，至今已觉不新鲜。江山代有才人出，各领风骚数百年。

望岳（杜甫\*唐）

岱宗夫如何？齐鲁青未了。造化钟神秀，阴阳割昏晓。

荡胸生层云，决眦入归鸟。会当凌绝顶，一览众山小。

春望（杜甫\*唐）

国破山河在，城春草木深。感时花溅泪，恨别鸟惊心。

烽火连三月，家书抵万金。白头搔更短，浑欲不胜簪。

石壕吏（杜甫\*唐）

暮投石壕村，有吏夜捉人。老翁逾墙走，老妇出门看。吏呼一何怒！妇啼一何苦！

听妇前致词：三男邺城戍，一男附书至，二男新战死。存者且偷生，死者长已矣！

室中更无人，惟有乳下孙。有孙母未去，出入无完裙。老妪力虽衰，请从吏夜归，

急应河阳役，犹得备晨炊。夜久语声绝，如闻泣幽咽。天明登前途，独与老翁别。

归园田居（其三）（陶渊明\*东晋）

种豆南山下，草盛豆苗稀。晨兴理荒秽，戴月荷锄归。

道狭草木长，夕露沾我衣。衣沾不足惜，但使愿无违。

使至塞上（王维\*唐）

单车欲问边，属国过居延。征蓬出汉塞，归雁入胡天。

大漠孤烟直，长河落日圆。萧关逢候骑，都护在燕然。

渡荆门送别（李白\*唐）

渡远荆门外，来从楚国游。山随平野尽，江入大荒流。

月下飞天镜，云生结海楼。仍怜故乡水，万里送行舟。

游山西村（陆游\*南宋）

莫笑农家腊酒浑，丰年留客足鸡豚。山重水复疑无路，柳暗花明又一村。

萧鼓追随春社近，衣冠简朴古风存。从今若许闲乘月，拄杖无时夜叩门。

长歌行（汉乐府）

青青园中葵，朝露待日晞。阳春布德泽，万物生光辉。常恐秋节至，焜黄华叶衰。

百川东到海，何时复西归？少壮不努力，老大徒伤悲。

野望（王绩\*唐）

东皋薄暮望，徙倚欲何依。树树皆秋色，山山唯落晖。

牧人驱犊返，猎马带禽归。相顾无相识，长歌怀采薇。

早寒江上有怀（孟浩然\*唐）

木落雁南渡，北风江上寒。我家襄水曲，遥隔楚云端。

乡泪客中尽，孤帆天际看。迷津欲有问，平海夕漫漫。

望洞庭湖赠张丞相（孟浩然\*唐）

八月湖水平，涵虚混太清。气蒸云梦泽，波撼岳阳城。

欲济无舟楫，端居耻圣明。坐观垂钓者，徒有羡鱼情。

黄鹤楼（崔颢\*唐）

昔人已乘黄鹤去，此地空余黄鹤楼。黄鹤一去不复返，白云千载空悠悠。

晴川历历汉阳树，芳草萋萋鹦鹉洲。日暮乡关何处是？烟波江上使人愁。

送友人（李白\*唐）

青山横北郭，白水绕东城。此地一为别，孤蓬万里征。

浮云游子意，落日故人情。挥手自兹去，萧萧班马鸣。

秋词（刘禹锡\*唐）

自古逢秋悲寂寥，我言秋日胜春朝。晴空一鹤排云上，便引诗情到碧霄。

鲁山山行（梅尧臣\*北宋）